ANAN:ส่องยอดขายปี 59 ทะลุเป้าซื้ออัพราคาเป้าใหม่เป็น 6.05 บาท
ANAN:ส่องยอดขายปี 59 ทะลุเป้าซื้ออัพราคาเป้าใหม่เป็น 6.05 บาท
26 ม.ค. 2560

บล.ดีบีเอส วิคเคอร์ส ระบุในบทวิเคราะห์วันนี้(26ม.ค.)ว่าบริษัท อนันดา ดีเวลลอปเม้นท์ จำกัด (มหาชน) หรือ ANAN เป้าหมายปี 59 ที่ผ่านมา ทำได้ดีกว่าเป้าคาดว่ายอดขายปี 59 เป็น 25 พันล้านบาท สูงกว่าเป้าบริษัทที่ 22.5 พันล้านบาท เนื่องจากประสบความสำเร็จในการเปิดขายคอนโดใหม่ 3 โครงการในงวด ไตรมาส4/59 ได้แก่ Ideo สุขุมวิท  93 Ideo โมบิ สุขุมวิท  66 และ Ideo พหลโยธิน-จตุจักร ความคืบหน้าการขายประมาณ 47%-57% สำหรับตัวเลขโอนหรือรายได้คาดว่าจบปี 59 ที่ 17 พันล้านบาท ดีกว่าเป้าบริษัทที่ 15.1 พันล้านบาท ซึ่งรวมการโอนจากบริษัทร่วมทุน (JV) ด้วย ดังนั้นจึงอาจกล่าวได้ว่าในผู้ประกอบการขนาดใหญ่ มีเพียง ANAN รายเดียวที่ทำได้ดีกว่าเป้าในปี 59 ที่ผ่านมา
คาดการณ์กำไรหลักไตรมาส 4/59 เป็น 895 ล้านบาท เพิ่มขึ้นถึง 259% q-o-q เพราะมีการโอนได้มากขึ้นเป็น 4.7 พันล้านบาท และพลิกกลับมาเป็นกำไรจากบริษัทร่วมทุนที่ 186 ล้านบาท ขณะที่ y-o-y และ q-o-q เป็นขาดทุน 144 และ 105 ล้านบาท ตามลำดับ ทั้งนี้คอนโดที่มีการโอนมากในไตรมาส4/59 คือ Ideo Qจุฬา-สามย่าน และ Unio จรัญ 3 อย่างไรก็ตามคาดว่ากำไรไตรมาส 4/59 ยังลดลง 1% เทียบช่วงเดียวกันของปีก่อน
สำหรับข้อดีอีกหนึ่งประการคือ การโอนมาเป็นรายได้งวดปี 60 ได้รับการประกันแล้วจากยอดขายรอโอน (Backlog) ที่มีสัดส่วนสูงถึง 73%  เทียบกับรายได้ทั้งหมดปี 60 ทั้งนี้ ปลาย 3Q59 ยอดรวม Backlog เป็น 41.3 พันล้านบาท
คำแนะนำ ซื้อ ปรับเพิ่มราคาพื้นฐานใหม่เป็น 6.05 บาท ซึ่งประเมินด้วย EPS ที่ 0.61 บาท (มีการหักดอกเบี้ยจาก perpetual bond ที่มีดอกเบี้ยจ่ายต่อปีที่ 175 ล้านบาท) และใช้ P/E 10 เท่าในการคำนวณ ที่ให้สูงกว่าหลักทรัพย์อื่นซึ่งส่วนใหญ่ใช้เพียง 8 เท่า ก็เพื่อสะท้อนอัตราการเติบโตกำไรสูงสุดในอุตสาหกรรมของ ANAN ที่ 46% สำหรับงวดปี 60 นี้